

VLADA REPUBLIKE HRVATSKE

Zagreb, 8. ožujka 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu |

Na temelju članka 6. Zakona o prihvaćanju članstva Republike Hrvatske u Međunarodnom monetarnom fondu i drugim međunarodnim financijskim organizacijama na temelju sukcesije ("Narodne novine", br. 89/92.) i članka 31. stavka 2. Zakona o Vladi Republike Hrvatske ("Narodne novine", br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj ----- donijela

**ODLUKU**

**o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu**

I.

Ovom Odlukom uređuje se način vođenja poslova te uvjeti i način izmirivanja obveza koje proizlaze iz članstva Republike Hrvatske u Međunarodnom monetarnom fondu (u daljnjem tekstu: Fond).

II.

Ovlašćuje se guverner Hrvatske narodne banke da predstavlja Republiku Hrvatsku u Odboru guvernera Međunarodnog monetarnog fonda u svojstvu guvernera Fonda.

Ovlašćuje se zamjenik guvernera Hrvatske narodne banke da predstavlja Republiku Hrvatsku u Odboru guvernera Međunarodnog monetarnog fonda u svojstvu zamjenika guvernera Fonda.

U slučaju privremene spriječenosti guvernera i zamjenika guvernera Hrvatske narodne banke da predstavljaju Republiku Hrvatsku u Odboru guvernera Međunarodnog monetarnog fonda, guverner Hrvatske narodne banke može ovlastiti drugu osobu koja će predstavljati Republiku Hrvatsku u Odboru guvernera Međunarodnog monetarnog fonda u svojstvu guvernera ili zamjenika guvernera Fonda.

III.

Visinu kvota u Fondu određuje Odbor guvernera Međunarodnog monetarnog fonda u skladu sa Statutom Fonda.

O prihvaćanju promjene kvote Republike Hrvatske temeljem članstva u Fondu odlučuje Vlada Republike Hrvatske odlukom.

Hrvatska narodna banka u ime Republike Hrvatske podmiruje sve obveze prema Fondu vezane uz uplatu kvote u skladu sa zahtjevima Fonda u skladu sa Statutom i drugim pravnim propisima kojima je uređen rad Fonda.

IV.

Ovlašćuje se Hrvatska narodna banka da na poziv Fonda u ime Republike Hrvatske sudjeluje u provođenju Plana financijskih transakcija Fonda na načine propisane Statutom i drugim pravnim propisima kojima je uređen rad Fonda te da sudjeluje u trgovanju posebnim pravima vučenja temeljem članka 19. Statuta Fonda.

Plan financijskih transakcija Fonda odnosi se na mehanizam putem kojeg odabrane zemlje članice Fonda sudjeluju u financiranju transakcija Fonda u sklopu Općeg računa Fonda u skladu sa Statutom i drugim pravnim propisima kojima je uređen rad Fonda, što uključuje financiranje aranžmana koje odobrava Fond.

V.

O prihvaćanju alokacija posebnih prava vučenja Fonda odlučuje Vlada Republike Hrvatske odlukom.

Posebna prava vučenja koja Fond dodijeli Republici Hrvatskoj temeljem alokacije sastavni su dio međunarodnih pričuva Republike Hrvatske.

Troškove sudjelovanja u Odjelu posebnih prava vučenja Međunarodnog monetarnog fonda, izuzev troškova iz točke VI. ove Odluke, u ime Republike Hrvatske podmiruje Hrvatska narodna banka.

VI.

Preuzete obveze Republike Hrvatske prema Fondu temeljem sukcesije članstva u Fondu vezane za 1. i 2. opću alokaciju posebnih prava vučenja u ukupnom iznosu od 44.205.369 SDR-a podmiruje Ministarstvo financija Republike Hrvatske.

Ministarstvo financija Republike Hrvatske unaprijed podmiruje sve kamatne troškove povezane s obvezama iz stavka 1. ove točke.

VII.

Ovlašćuje se Hrvatska narodna banka za sklapanje sporazuma s Fondom o sudjelovanju u dobrovoljnom trgovanju posebnim pravima vučenja.

Prije sklapanja sporazuma iz stavka 1. ove točke Hrvatska narodna banka obavještava Ministarstvo financija o namjeri sklapanja sporazuma pisanim putem.

Ovlašćuje se Hrvatska narodna banka da nakon sklapanja sporazuma iz stavka 1. ove točke donosi odluke o provođenju transakcija u sklopu tog sporazuma te će ujedno snositi sve rizike vezane uz te transakcije.

VIII.

Republika Hrvatska može sudjelovati u dobrovoljnim financijskim inicijativama Fonda.

Dobrovoljne financijske inicijative Fonda iz stavka 1. ove točke su zajmovi i donacije Fondu te zajmovi i donacije zakladama kojima upravlja Fond.

Kada sredstva za sudjelovanje Republike Hrvatske u dobrovoljnoj financijskoj inicijativi Fonda u obliku zajma izdvaja Hrvatska narodna banka, odluku o sudjelovanju donosi Hrvatska narodna banka, uz prethodnu suglasnost Ministarstva financija.

Kada se sredstva za sudjelovanje Republike Hrvatske u dobrovoljnoj financijskoj inicijativi Fonda izdvajaju iz državnog proračuna, odluku o sudjelovanju u toj inicijativi donosi Vlada Republike Hrvatske.

Iznimno od stavaka 3. i 4. ove točke, ako se odluka o sudjelovanju u dobrovoljnoj financijskoj inicijativi Fonda sklapa kao međunarodni ugovor, ona se donosi sukladno zakonu koji regulira sklapanje i izvršavanje međunarodnih ugovora.

IX.

Hrvatskoj narodnoj banci iz državnog proračuna isplaćuju se svi troškovi po osnovi nenaplaćene glavnice i kamata, kao i transakcijski troškovi koji proizlaze iz sudjelovanja u provođenju Plana financijskih transakcija Fonda temeljem točke IV. ove Odluke te iz sudjelovanja Republike Hrvatske u dobrovoljnim financijskim inicijativama Fonda za koje sredstva izdvaja Hrvatska narodna banka.

X.

Ministarstvo financija Republike Hrvatske i Hrvatska narodna banka surađuju i usklađuju stavove Republike Hrvatske prema Fondu, te izmjenjuju informacije vezane uz članstvo i predstavljanje Republike Hrvatske u Fondu.

XI.

Ovlašćuje se ministar financija da u ime Vlade Republike Hrvatske s guvernerom Hrvatske narodne banke sklopi sporazum kojim će detaljnije urediti načine vođenja poslova i izmirivanja obveza koje proizlaze iz članstva Republike Hrvatske u Fondu.

PRIJELAZNE I ZAVRŠNE ODREDBE

XII.

Sporazum iz točke XI. ove Odluke sklopit će se u roku 30 dana od stupanja na snagu ove Odluke.

Hrvatska narodna banka će, u roku od 30 dana od stupanja na snagu ove Odluke, sredstva koja je Ministarstvo financija do tog datuma uplatilo temeljem obveza vezanih za kvotu Republike Hrvatske u Fondu, a koja su evidentirana u bilanci Hrvatske narodne banke kao obveze prema Ministarstvu financija Republike Hrvatske vezane za članstvo u Fondu, prebaciti na poseban depozitni račun Ministarstva financija Republike Hrvatske kod Hrvatske narodne banke.

XIII.

Danom stupanja na snagu ove Odluke prestaje važiti Odluka o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu i drugim međunarodnim financijskim organizacijama ("Narodne novine", br. 83/93. i 94/93.).

XIV.

Ova Odluka objavit će se u "Narodnim novinama", a stupa na snagu 11. ožujka 2024.

KLASA:

URBROJ:

Zagreb,\_\_\_\_\_\_\_\_\_\_\_

PREDSJEDNIK

mr. sc. Andrej Plenković

**OBRAZLOŽENJE**

Podjela ovlasti i obveza između Ministarstva financija i Hrvatske narodne banke (u daljnjem tekstu: HNB) u kontekstu članstva Republike Hrvatske (u daljnjem tekstu: RH) u Međunarodnom monetarnom fondu (u daljnjem tekstu: Fond) od 1992. godine regulirana je Zakonom o prihvaćanju članstva Republike Hrvatske u Međunarodnom monetarnom fondu i drugim međunarodnim financijskim organizacijama na temelju sukcesije ("Narodne novine", br. 89/92.) i Odlukom o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu i drugim međunarodnim financijskim organizacijama ("Narodne novine", br. 83/93. i 94/93.), a poslovi s Fondom koji nisu bili obuhvaćeni tim aktima naknadno su bili regulirani zasebnim propisima Vlade RH[[1]](#footnote-1). S obzirom na zastarjelost i nedostatan obuhvat takvog pravnog okvira, predlaže se donošenje nove Odluke koja bi obuhvatila sve postojeće i predvidive potencijalne buduće poslove RH s Fondom i kojom bi se, preraspodjelom uloga i obveza Ministarstva financija i HNB-a, funkcionalno optimiziralo financijsko poslovanje RH s Fondom.

Redefiniranje uloga dviju institucija u poslovanju s Fondom posebice je dobilo na važnosti s pristupanjem RH europodručju, zbog čega se može očekivati da će RH biti pozvana da postane zemlja kreditor Fonda, što uključuje i preuzimanje novih i opsežnijih obveza po članstvu u Fondu. Dodatni financijski doprinos zemalja članica Fonda, pa tako i RH, bit će potreban i za ispunjavanje obveza vezanih za buduća povećanja kvota u Fondu. To bi, prema trenutno važećem pravnom okviru, iziskivalo značajna sredstva iz proračuna RH jer sve financijske obveze RH po članstvu u Fondu idu na teret države, a one se predloženom Odlukom prenose na HNB.

Zakon o prihvaćanju članstva Republike Hrvatske u Međunarodnom monetarnom fondu i drugim međunarodnim financijskim organizacijama na temelju sukcesije ("Narodne novine", br. 89/92.) pritom nije potrebno mijenjati jer njegove odredbe ne preciziraju podjelu obveza između Ministarstva financija i HNB-a (osim odredbi koje određuju HNB kao depozitara i fiskalnog agenta RH u poslovanju s MMF-om, što su uloge koje bi HNB zadržao i nakon donošenja predložene Odluke).

Potrebno je, međutim, staviti izvan snage Odluku o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu i drugim međunarodnim financijskim organizacijama ("Narodne novine", br. 83/93. i 94/93.) koja određuje da je Ministarstvo financija nositelj svih obveza po članstvu RH u Fondu. Na osnovi te odredbe Ministarstvo financija trenutno podmiruje sve obveze po kvoti u MMF-u te sve obveze po alokaciji posebnih prava vučenja (engl. *special drawing rights -* SDR), uključujući plaćanje kamatnih troškova na manjak po alokaciji SDR-a naslijeđen sukcesijom[[2]](#footnote-2). Predloženom Odlukom HNB preuzima sve obveze prema Fondu s osnove kvote, kao i obveze po alokaciji SDR-a (izuzev sukcesijom naslijeđenih obveza po alokaciji SDR-a koje će podmiriti Ministarstvo financija).

Odredbama Odluke o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu i drugim međunarodnim financijskim organizacijama ("Narodne novine", br. 83/93. i 94/93.), kao ni predloženom Odlukom, nisu izrijekom regulirani poslovi koji se obavljaju s drugim međunarodnim financijskim organizacijama, već jedino s Fondom te stoga u naslovu predložene Odluke nije potrebno navoditi izraze “i drugim međunarodnim financijskim organizacijama“).

Osim postojećih poslova, predloženom Odlukom regulirat će se i provođenje transakcija i poslova s Fondom koji se još nisu obavljali u RH te koji nisu bili regulirani postojećim pravnim okvirom, a to je sudjelovanje u Planu financijskih transakcija Fonda, odobravanje dobrovoljnih zajmova i donacija Fondu i njegovim zakladama te sudjelovanje u trgovanju SDR-ima.

Cilj donošenja predložene Odluke je urediti način vođenja poslova, te uvjete i način izmirivanja obveza koje proizlaze iz članstva RH u Fondu.

Predloženom Odlukom ovlašćuje se guvernera, odnosno zamjenika guvernera HNB-a, da predstavljaju RH u Odboru guvernera Međunarodnog monetarnog fonda u svojstvu guvernera, odnosno zamjenika guvernera Fonda.

Kvote su glavni izvor sredstava Fonda, a kvota RH trenutno iznosi 717,4 milijuna SDR-a[[3]](#footnote-3). Odluke o prihvaćanju promjene kvote i dalje će, sukladno dosadašnjem pravnom okviru, donositi Vlada RH, ali se sve financijske obveze vezane za kvotu RH predloženom Odlukom prenose s Ministarstva financija na HNB, što obuhvaća i dosadašnje i buduće uplate Fondu te druge obveze s osnove kvote.

Obveze koje, prema Statutu Fonda, zemlja članica Fonda preuzima kada postane kreditor Fonda (odnosno kada bude uključena u Plan financijskih transakcija Fonda), što uključuje sudjelovanje u financiranju aranžmana koje Fond odobrava drugim zemljama članicama u sklopu Općeg računa Fonda i sudjelovanje u trgovanju SDR-ima u slučajevima kada nema dobrovoljnih protustranaka za kupoprodaju SDR-a, će, sukladno predloženoj Odluci, u ime RH izvršavati HNB iz vlastitih sredstava.

Odluku o prihvaćanju alokacije SDR-a donosi Vlada RH, što je bila i dosadašnja praksa s obzirom na to da je RH članica Fonda. SDR-i koje Fond alokacijom dodijeli Republici Hrvatskoj dio su međunarodnih pričuva RH kojima upravlja HNB sukladno Zakonu o Hrvatskoj narodnoj banci, što je u skladu sa Statutom Fonda u kojemu se utvrđuje da je svrha alociranja posebnih prava vučenja dopuna postojećih pričuva zemalja članica (članak XV., odjeljak 1.).

Predloženom Odlukom sve troškove sudjelovanja u Odjelu posebnih prava vučenja Fonda podmirivat će HNB, dok je dosad nositelj tih obveza bilo Ministarstvo financija.

Ministarstvo financija nositelj je obveza po 1. i 2. alokaciji posebnih prava vučenja preuzetih sukcesijom članstva RH u Fondu u iznosu od 44.205.369 SDR-a (54.152.019,08 EUR prema tečaju Fonda od 23.02.2024. (1 SDR = 1,225010 EUR)), kao i kamatnih troškova po tim obvezama. Navedeno je sukladno postojećem pravnom okviru i dosadašnjoj praksi prema kojoj je Ministarstvo financija redovito na teret proračuna RH podmirivalo kamatne troškove po toj obvezi prema Fondu.

Fond može Republici Hrvatskoj predložiti i sklapanje i provođenje sporazuma o dobrovoljnom trgovanju SDR-ima (eng. *Voluntary Trading Arrangement* – VTA). S obzirom na to da se sklapanjem VTA sporazuma zemlja potpisnica ne obvezuje ni na kakve financijske obveze, već na provođenje konverzije SDR-a, te da sve rizike za te transakcije snosi HNB, predloženom Odlukom HNB će imati ovlaštenje za sklapanje VTA sporazuma, pri čemu će o tome prethodno obavijestiti Ministarstvo financija.

U slučajevima sudjelovanja RH u dobrovoljnim financijskim inicijativama Fonda koje se odnose na zahtjeve Fonda za financijskim doprinosima zemalja članica koji mogu biti u obliku zajmova ili donacija Fondu te zajmova ili donacija zakladama kojima upravlja Fond, predloženom Odlukom definira se raspodjela uloga i obveza Ministarstva financija i HNB-a vezano za te inicijative Fonda. Važno je naglasiti da je nacionalnim središnjim bankama EU-a, uključujući i HNB-u, zbog zabrane monetarnog financiranja dopušteno odobravati jedino zajmove Fondu i njegovim zakladama, i to samo ukoliko oni zadržavaju karakteristike međunarodnih pričuva, dok se donacije, odnosno bespovratni doprinosi mogu financirati samo proračunskim sredstvima.

Ministarstvo financija predlaže Vladi Republike Hrvatske donošenje Odluke o načinu vođenja poslova i izmirivanju obveza koje proizlaze iz članstva Republike Hrvatske u Međunarodnom monetarnom fondu s ciljem utvrđivanja načina vođenja poslova s Fondom, te izmirivanja obveza koje proizlaze iz članstva RH u Fondu.

Donošenjem predmetne Odluke Ministarstvo financija će podmiriti preuzete obveze Republike Hrvatske prema Fondu temeljem sukcesije članstva u Fondu vezane za 1. i 2. opću alokaciju posebnih prava vučenja u ukupnom iznosu od 44.205.369 SDR-a (54.152.019,08 EUR prema tečaju Fonda od 23.02.2024. (1 SDR = 1,225010 EUR)) i kamatne troškove po tim obvezama. Sredstva za plaćanje obveza u iznosu od 44.205.369 SDR-a, odnosno 54.152.019,08 EUR prema tečaju Fonda od 23.02.2024. (1 SDR = 1,225010 EUR) kao i kamatnih troškova po tim obvezama osigurana su u Državnom proračunu Republike Hrvatske za 2024.

Kako bi navedeni kamatni troškovi bili što niže, predlaže se donošenje ove Odluke u jednotjednoj proceduri Vlade te stupanje Odluke na snagu 11. ožujka 2024.

1. MMF je tijekom godina uvodio nove oblike financiranja Fonda i zaklada koje je osnivao za određene svrhe, te provodio povećanja kvota i alokacije posebnih prava vučenja. Ti poslovi i transakcije nisu bili obuhvaćeni navedenim dvama aktima iz 1992. i 1993. Stoga je Vlada RH naknadno po potrebi donosila odluke i uredbe koje su se odnosile samo na pojedinačne transakcije i poslove RH s Fondom. [↑](#footnote-ref-1)
2. RH je sukcesijom naslijedila dio alokacije SDR-a bivše Jugoslavije, pri čemu je preuzela samo obvezu (u iznosu od 44.205.369 SDR-a), no ne i imovinu jer na računu SDR-a SFRJ nije bilo sredstava. Navedeni manjak po alokaciji SDR-a nosi kamatne troškove koje redovito plaća Vlada RH. Od 1993. godine do danas po osnovi kamata na manjak po alokaciji SDR-a plaćeno je gotovo 29 milijuna SDR-a. [↑](#footnote-ref-2)
3. Visina kvote svake zemlje članice Fonda ovisi o ekonomskoj snazi zemlje i drugim makroekonomskim značajkama. [↑](#footnote-ref-3)